Program práce
Predsedajúci
Pani Oomenová-Ruijtenová požiadala o slovo.
Ria Oomen-Ruijten
Na poslednej schôdzi sme hovorili o Rusku. V tom čase sme poslali správy predsedovi Komisie a úradujúcemu predsedovi Rady, v ktorých sme ich požiadali, aby prerokovali voľby v Rusku. Teraz sme dostali informácie, že jednej strane bola v Rusku zamietnutá registrácia. Na druhej strane nás organizácia OBSE informovala, že dostala povolenie vyslať svojich pozorovateľov, aby dohliadali na priebeh volieb. Radi by sme čo najskôr dostali vyhlásenie o situácii v Rusku. O tejto problematike takisto budeme musieť viesť rozpravu. Domnievam sa, že by to bolo vhodné.
Hannes Swoboda
Chcel by som podporiť tento návrh. Je však na Konferencii predsedov, aby nám ako prejav politickej vôle umožnila urobiť krátke vyhlásenie a viesť rozpravu o tejto záležitosti na júlovom zasadnutí, na ktorom bude prítomná aj vysoká predstaviteľka.
Predsedajúci
Teraz nevedieme rozpravu. Berieme na vedomie túto žiadosť a predložíme ju príslušným orgánom.
Teraz prejdeme k programu práce.
Konečné znenie návrhu programu, ktorý navrhla Konferencia predsedov na svojom zasadnutí z 9. júna 2011 v súlade s článkami 137 a 138 rokovacieho poriadku, bolo rozdané.
Po konzultácii s politickými skupinami by som chcel Parlamentu predložiť tieto pozmeňujúce a doplňujúce návrhy ku konečnej verzii návrhu programu.
Štvrtok 23. júna 2011
1. Hlasovanie o správe pána Kastlera o Európskom roku aktívneho starnutia (2012) sa presúva na júlové zasadnutie.
2. Správa pána Tatarellu o traktoroch uvádzaných na trh v rámci systému flexibility bude predložená priamo na hlasovanie.
Lehota na predloženie pozmeňujúcich a doplňujúcich návrhov je dnes do 16.00 hod.
Sú nejaké pripomienky?
Neboli predložené žiadne pripomienky, preto sa tieto pozmeňujúce a doplňujúce návrhy prijímajú.
Okrem toho bola predložená žiadosť o tieto zmeny:
Skupina zelených/Európska slobodná aliancia požiadala, aby sa dnes, v stredu 22. júna 2011, uskutočnila rozprava o hospodárskom riadení ihneď po rozprave o príprave zasadnutia Európskej rady a pred rozpravou o správe pána Dessa o spoločnej poľnohospodárskej politike.
(Pozmeňujúci a doplňujúci návrh bol zamietnutý.)
Teraz prejdeme k programu práce na štvrtok. Konfederatívna skupina Európskej zjednotenej ľavice - Nordická zelená ľavica požiadala o odloženie hlasovania o správach zahrnutých do spoločnej rozpravy o hospodárskom riadení na neskoršiu schôdzu (Ferreirová, Feio, Fordová, Goulardová, Wortmannová-Koolová a Haglund.
Slovo má pán Klute, aby predložil žiadosť.
Jürgen Klute
Chcel by som požiadať o odloženie rozpravy a hlasovania o hospodárskom riadení na júlovú schôdzu. Naše dôvody sú veľmi jednoduché. Rada Ecofin zasadla v pondelok a znovu predložila pozmeňujúce a doplňujúce návrhy ku kompromisom, o ktorých sme rokovali. Ako poslanci Európskeho parlamentu sme nemali dostatok času na to, aby sme sa s nimi stihli oboznámiť. Nemali sme k dispozícii ani potrebný preklad. Považujeme to za neprijateľný nátlak zo strany Rady, a preto vás ako kolegov poslancov chceme požiadať, aby ste odolali tomuto nátlaku a hlasovali za návrh o odloženie rozpravy a hlasovania.
Corien Wortmann-Kool
v mene poslaneckého klubu PPE. - Európa nevyhnutne potrebuje pre euro pevný základ. O tomto balíku sme diskutovali veľa mesiacov a v súčasnosti sme dosiahli 98 % dohodu s Radou. Boli by sme radi, keby sa hlasovanie uskutočnilo zajtra, aby mohol Parlament vyjadriť svoj názor v hlasovaní v pléne. Nutné sú ďalšie rokovania s Radou, aby sme do leta dospeli ku konečnej dohode s cieľom získať pre euro pevný základ.
Ilda Figueiredo
Máme pred sebou balík, v ktorom Rada pre hospodárske a finančné záležitosti uskutočnila na poslednú chvíľu zmeny, ktoré ešte neboli preložené do rôznych jazykov. V prvom rade je tu len jedna verzia - aspoň ja som mala prístup len k anglickej verzii -, ktorá nám neposkytuje presný obraz o tom, čo sa stalo. Druhým problémom je, že uvedené fakty sú mimoriadne dôležité a dôsledky sú pre naše krajiny a našich obyvateľov veľmi vážne - v neposlednom rade so zreteľom na situáciu, ktorej v Európskej únii momentálne čelíme napríklad v Grécku a v Írsku a podľa najnovších informácií aj v Portugalsku. Preto sa domnievame, že k týmto otázkam musíme pristupovať veľmi opatrne. Z tohto dôvodu trváme na tom, že o nich musíme odložiť hlasovanie na júl.
Predsedajúci
Žiadosť sa zamieta.

Program práce je teda prijatý.
